CELEX: 32020D1793
Language: el
Date: 2020-11-16 00:00:00
Title: Απόφαση (ΕΕ) 2020/1793 του Συμβουλίου της 16ης Νοεμβρίου 2020 για την τροποποίηση της απόφασης αριθ. 940/2014/ΕΕ σχετικά με το καθεστώς που διέπει την εισφορά θαλάσσης στις γαλλικές εξόχως απόκεντρες περιοχές όσον αφορά τη διάρκεια ισχύος της

1.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 402/21
               
            
         ΑΠΟΦΑΣΗ (ΕΕ) 2020/1793 ΤΟΥ ΣΥΜΒΟΥΛΙΟΥ
         της 16ης Νοεμβρίου 2020
         για την τροποποίηση της απόφασης αριθ. 940/2014/ΕΕ σχετικά με το καθεστώς που διέπει την εισφορά θαλάσσης στις γαλλικές εξόχως απόκεντρες περιοχές όσον αφορά τη διάρκεια ισχύος της
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 349,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια (1),
         Έχοντας υπόψη τη γνώμη του Ευρωπαϊκού Κοινοβουλίου,
         Αποφασίζοντας σύμφωνα με ειδική νομοθετική διαδικασία,
         Εκτιμώντας τα ακόλουθα:
         
                     (1)
                  
                  
                     Η απόφαση αριθ. 940/2014/ΕΕ του Συμβουλίου (2) επιτρέπει στις γαλλικές αρχές να προβλέπουν απαλλαγές ή μειώσεις της εισφοράς θαλάσσης στις γαλλικές εξόχως απόκεντρες περιοχές για τα προϊόντα που περιλαμβάνονται στο παράρτημα της εν λόγω απόφασης και είναι τοπικής παραγωγής. Η μέγιστη επιτρεπόμενη φορολογική απόκλιση είναι 10, 20 ή 30 εκατοστιαίες μονάδες, ανάλογα με το προϊόν και το υπερπόντιο διαμέρισμα. Η απόφαση αριθ. 940/2014/ΕΕ ισχύει έως τις 31 Δεκεμβρίου 2020.
                  
               
                     (2)
                  
                  
                     Η Γαλλία θεωρεί ότι τα ανταγωνιστικά μειονεκτήματα των γαλλικών εξόχως απόκεντρων περιοχών δεν έχουν ακόμα εξαλειφθεί και ζήτησε από την Επιτροπή τη διατήρηση συστήματος διαφοροποιημένης φορολόγησης ανάλογου με εκείνο που εφαρμόζεται επί του παρόντος, πέραν της 1ης Ιανουαρίου 2021 και μέχρι τις 31 Δεκεμβρίου 2027.
                  
               
                     (3)
                  
                  
                     Ωστόσο, η εξέταση των καταλόγων των προϊόντων για τα οποία η Γαλλία επιθυμεί να εφαρμόσει σύστημα διαφοροποιημένης φορολόγησης αποτελεί χρονοβόρα διαδικασία, η οποία απαιτεί τον έλεγχο σκοπιμότητος της διαφοροποιημένης φορολόγησης και της αναλογικότητάς του για κάθε προϊόν, ώστε να διασφαλιστεί ότι δεν υπονομεύεται η ακεραιότητα και η συνοχή της έννομης τάξης της Ένωσης, της εσωτερικής αγοράς και των κοινών πολιτικών.
                  
               
                     (4)
                  
                  
                     Η κρίση που προκάλεσε η πανδημία COVID-19 επιβράδυνε σε μεγάλο βαθμό τις προσπάθειες που καταβάλλουν οι γαλλικές αρχές για να συλλέξουν το σύνολο των αναγκαίων πληροφοριών για την εν λόγω εξέταση. Κατά συνέπεια, η εν λόγω προσπάθεια δεν έχει ακόμα ολοκληρωθεί.
                  
               
                     (5)
                  
                  
                     Αν δεν εγκριθεί καμία πρόταση πριν από την 1η Ιανουαρίου 2021, ελλοχεύει ο κίνδυνος να δημιουργηθεί «κενό δικαίου», εφόσον θα απαγορευθεί η εφαρμογή οποιουδήποτε συστήματος διαφοροποιημένης φορολόγησης στις γαλλικές εξόχως απόκεντρες περιοχές μετά την 1η Ιανουαρίου 2021.
                  
               
                     (6)
                  
                  
                     Για να καταστεί δυνατή η ολοκλήρωση της εξέτασης και για να δοθεί χρόνος στην Επιτροπή να υποβάλει ισορροπημένη πρόταση, που θα λαμβάνει υπόψη τα διάφορα συμφέροντα που διακυβεύονται, απαιτείται επομένως πρόσθετη περίοδος έξι μηνών.
                  
               
                     (7)
                  
                  
                     Συνεπώς, η απόφαση αριθ. 940/2014/ΕΕ πρέπει να τροποποιηθεί ανάλογα,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 1 παράγραφος 1 της απόφασης αριθ. 940/2014/ΕΕ, η ημερομηνία «31 Δεκεμβρίου 2020» αντικαθίσταται από την ημερομηνία «30 Ιουνίου 2021».
         
         
            Άρθρο 2
            Η παρούσα απόφαση εφαρμόζεται από την 1η Ιανουαρίου 2021.
         
         
            Άρθρο 3
            Η παρούσα απόφαση απευθύνεται στη Γαλλική Δημοκρατία.
         
         
            Βρυξέλλες, 16 Νοεμβρίου 2020.
            
               
                  Για το Συμβούλιο
               
               
                  O Πρόεδρος
               
               M. ROTH
            
         
         
            (1)  Γνώμη της 6ης Οκτωβρίου 2020 (δεν δημοσιεύθηκε ακόμα στην Επίσημη Εφημερίδα).
         
            (2)  Απόφαση αριθ. 940/2014/ΕΕ του Συμβουλίου, της 17ης Δεκεμβρίου 2014, σχετικά με το καθεστώς που διέπει τον φόρο «εισφορά θαλάσσης» στις γαλλικές εξόχως απόκεντρες περιοχές (ΕΕ L 367 της 23.12.2014, σ. 1).